ফ্রান্সকে জেতালেন এমবাপে, পাঁচ গোল দিল ইতালি

স্পোর্টস ডেস্ক: এই সপ্তাহান্তে ক্লাব ফুটবল নয়, চলছে দেশ-দেশ লড়াই। ২০২৬ ফিফা বিশ্বকাপের (FIFA World Cup 2026) যোগ্যতা অর্জনের খেলা চলছে। লিওনেল মেসির (Lionel Messi)  আর্জেন্টিনা যেমন ভেনিজুয়েলার বিরুদ্ধে খেলল এবং ৩-০ জিতল। সে ম্যাচ জোড়া গোল করে স্মরণীয় করে রাখলেন মেসি। পরের দিন মাঠে নেমেছিল কিলিয়ান এমবাপের (Kylian Mbappe) ফ্রান্স। ইউক্রেনের বিরুদ্ধে ২-০ জিতল তারা। এমবাপে গোল পেয়েছেন, মাইকেল ওলিসেও গোল করেছেন।

বড় জয় পেয়েছে ইতালি। এস্তোনিয়ার বিরুদ্ধে প্রথমার্ধে গোলশূন্য ছিল। দ্বিতীয়ার্ধে পাঁচ গোল পুরে দেয় আজুরিরা। গেনারো গাত্তুসোর (Genarro Gattuso) কোচিংয়ে এটাই প্রথম ম্যাচ ছিল ইতালির। শুরুটা এর থেকে ভালো হতে পারত না। গোল করলেন মোয়েস কিন, মাতেও রেতেগি (২), গিয়াকোমো রাস্পাদেরি এবং আলেসান্দ্রো বাস্তোনি। এদিনের অন্য এক খেলায় ডেনমার্কের বিরুদ্ধে গোলশূন্য ড্র করল স্কটল্যান্ড।

আরও পড়ুন: এশিয়া কাপের আগে সুখবর! ৬ হাজারের জার্সি মিলছে বিরাট ছাড়ে

আজ আর্মেনিয়ার বিরুদ্ধে মাঠে নামবে পর্তুগাল। নজর থাকবে সেই ক্রিশ্চিয়ানো রোনাল্ডোর উপরেই। তাঁর চির-প্রতিদ্বন্দ্বী মেসি জোড়া গোল করেছেন, এবার তাঁকেও গোল করতে হবে। অন্তত এমনটাই গত প্রায় দুই দশক ধরে দেখে এসেছে ফুটবল বিশ্ব। দুই মহাতারকার বয়স অনেক, তবু এখনও কাজের কাজ করে চলেছেন।

নজর থাকবে অ্যান্ডোরার বিরুদ্ধে ইংল্যান্ডের খেলাতেও। গ্যারেথ সাউথগেটের হাত থেকে ইংলিশ জাতীয় দলের দায়িত্ব নিয়েছিলেন টমাস টুখেল। কিন্তু জার্মান কোচের জমানায় এখনও পারফরম্যান্স হতাশাজনক। টুখেল অবশ্য আরও জোরালো এবং আক্রমণাত্মক পারফরম্যান্সের প্রতিশ্রুতি দিয়েছেন। শনিবার অ্যান্ডোরার পর আগামী মঙ্গলবার সার্বিয়ার বিরুদ্ধে খেলবেন হ্যারি কেনরা।

দেখুন অন্য খবর: