“যতই কাদা ছোড়া হোক…,” মোদি, ট্রাম্পকে নিয়ে বিরাট বয়ান মেলোনির

ওয়েব ডেস্ক: ইতালির (Italy) প্রধানমন্ত্রী জর্জিয়া মেলোনির (Giorgia Meloni) সাম্প্রতিক মন্তব্য ঘিরে আন্তর্জাতিক রাজনীতিতে বিতর্কের ঝড় উঠেছে। ওয়াশিংটনে অনুষ্ঠিত কনজারভেটিভ পলিটিক্যাল অ্যাকশন কনফারেন্স (CPAC)-এ ভার্চুয়ালি যোগ দিয়ে মেলোনি দাবি করেছেন, বিশ্ব রাজনীতিতে রক্ষণশীল নেতাদের জনপ্রিয়তা দিন দিন বাড়ছে, আর এতে হতাশ হয়ে পড়ছেন উদারপন্থীরা। এই প্রসঙ্গে তিনি ভারতীয় প্রধানমন্ত্রী নরেন্দ্র মোদি (Narendra Modi) এবং মার্কিন প্রেসিডেন্ট ডোনাল্ড ট্রাম্পের (Donald Trump) নাম উল্লেখ করেন।

মেলোনি তাঁর বক্তব্যে উল্লেখ করেন, নব্বইয়ের দশকে বিল ক্লিন্টন এবং টোনি ব্লেয়ার যখন উদারপন্থী রাজনীতির ভিত্তি গড়ে তুলেছিলেন, তখন তাঁদের রাষ্ট্রনায়ক বলে প্রশংসা করা হয়েছিল। কিন্তু বর্তমান সময়ে যখন রক্ষণশীল নেতারা একসঙ্গে এগিয়ে আসছেন, তখন তাঁদের গণতন্ত্রের জন্য বিপজ্জনক বলে অভিহিত করা হচ্ছে। তাঁর মতে, এটি বামপন্থীদের দ্বিচারিতা প্রকাশ করছে। তিনি আরও বলেন, “যতই কাদা ছোড়া হোক, শেষ পর্যন্ত নাগরিকরা আমাদেরই ভোট দেন।”

আরও পড়ুন: সরকারি কর্মীদের কাছে কাজের হিসেব চাইলেন ইলন মাস্ক, নাহলেই ছাঁটাই!

মেলোনির এই বক্তব্য নিয়ে ইতালির অভ্যন্তরীণ রাজনীতিতেও বিতর্ক তৈরি হয়েছে। বিরোধী দল ডেমোক্র্যাটিক পার্টির এক নেতা এই সম্মেলনকে ‘নব্য নাৎসি জমায়েত’ বলে অভিহিত করেন এবং মেলোনিকে এতে অংশগ্রহণ না করার পরামর্শ দেন। তবে মেলোনি এসব সমালোচনায় কান দিতে নারাজ। তিনি আশা প্রকাশ করেছেন যে, ট্রাম্পের নেতৃত্বে আমেরিকা এবং ইউরোপের মধ্যে সম্পর্ক আরও দৃঢ় হবে।

সিপিএসি-তে ট্রাম্পের প্রাক্তন মুখ্য কৌশলী স্টিভ বান্নোনের নাৎসি ভঙ্গিতে কুর্নিশ জানানো নিয়েও বিতর্কের সৃষ্টি হয়েছে। অনেক রাজনৈতিক বিশ্লেষক মনে করছেন, এই ধরনের কার্যকলাপ রক্ষণশীল রাজনীতির আরও সমালোচনা ডেকে আনবে।

দেখুন আরও খবর: